Document ID: 32009L0134

KOMISIJAS DIREKTĪVA 2009/134/EK
(2009. gada 28. oktobris),
ar ko groza Padomes Direktīvu 76/768/EEK attiecībā uz kosmētikas līdzekļiem, lai tās III pielikumu pielāgotu tehniskajam progresam
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1976. gada 27. jūlija Direktīvu 76/768/EEK par dalībvalstu tiesību aktu tuvināšanu attiecībā uz kosmētikas līdzekļiem (1) un jo īpaši tās 8. panta 2. punktu,
apspriedusies ar Patērētāju drošības zinātnisko komiteju,
tā kā:
(1)
Patēriņa preču zinātniskā komiteja, kas aizstāta ar Patērētāju drošības zinātnisko komiteju (2), 2007. gada 29. marta publicētajā rakstā “Par matu krāsošanas vielām un to ādu sensibilizējošām īpašībām” (“Memorandum on hair dye substances and their skin sensitizing properties”) secināja, ka kontaktalerģijas, kuras izraisa matu krāsošanas līdzekļi, patērētājiem un sabiedrībai rada arvien nopietnākas veselības problēmas, bieži izraisot akūtu un smagu dermatītu. Personai, kas ir jutīga pret matu krāsošanas līdzekļos lietoto vielu, varētu rasties ādas alerģija pret minēto vielu.
(2)
Lai labāk informētu patērētājus par iespējamo matu krāsošanas nelabvēlīgo ietekmi un mazinātu sensibilizācijas risku, patērētājiem lietojot matu krāsošanas līdzekļus, uz oksidējošo un atsevišķu neoksidējošo matu krāsošanas līdzekļu, kuri satur ārkārtīgi spēcīgas sensibilizējošas vielas, etiķetēm jānorāda papildu brīdinājumi. Tādēļ jāgroza obligātie lietošanas noteikumi un brīdinājumi par attiecīgajām matu krāsošanas līdzekļu vielām Direktīvas 76/768/EEK III pielikuma “f” ailē.
(3)
Tādēļ attiecīgi jāgroza Direktīva 76/768/EEK.
(4)
Šajā direktīvā paredzētie pasākumi ir saskaņā ar Kosmētikas līdzekļu pastāvīgās komitejas atzinumu,
IR PIEŅĒMUSI ŠO DIREKTĪVU.
1. pants
Direktīvas 76/768/EEK III pielikumu groza saskaņā ar šīs direktīvas pielikumu.
2. pants
1. Dalībvalstis vēlākais līdz 2010. gada 1. maijam pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara zināmus Komisijai minēto noteikumu tekstus.
Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.
2. Dalībvalstis dara Komisijai zināmus savu tiesību aktu galvenos noteikumus, ko tās pieņem jomā, uz kuru attiecas šī direktīva.
3. pants
Dalībvalstis veic visus pasākumus, kas vajadzīgi, lai no 2011. gada 1. novembra Kopienas ražotāji vai importētāji, kuri reģistrēti Kopienā, nelaiž tirgū nevienu kosmētikas līdzekli, kas neatbilst šīs direktīvas prasībām.
Dalībvalstis, veicot visus nepieciešamos pasākumus, nodrošina, ka no 2012. gada 1. novembra kosmētikas līdzekļi, kuri neatbilst šīs direktīvas prasībām, netiek tirgoti vai nodoti galapatērētājiem Kopienā.
4. pants
Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
5. pants
Šī direktīva ir adresēta dalībvalstīm.
Briselē, 2009. gada 28. oktobrī

Labels: 0
3
1